Vejret og årstider i Wien | Wien.dk
Wien har altid sæson - hævder wienerne selv, og noget er der om snakken. Hver årstid har sin charme i Wien med særlige arrangementer og events.
Klimatisk ligger Wien mellem det nordeuropæiske kystklima og det tørre, varme sydeuropæiske klima. Du vil derfor opleve, at sommer i Wien kan være ret hedt med over 30 varmegrader. Står solen højt på himlen, ja så ligger løsningen lige for. Du tager bare U-1 til Alte Donau, en langstrakt sø med en række af fine strande, badeanstalter, små hyggelige bådudlejningssteder og fiskerestauranter.
Er du til klassisk storbyferie og drømmer du om en forlænget weekend med cafébesøg, musik, lækker mad og shopping, ja så opfylder foråret i Wien dine mest sublime forestillinger. Foråret vækker byen, parkerne bliver grønne og caféerne flytter bordene ud på de mange pladser. Temperaturerne viser sig fra sin behagelige side, også når du er på byrundture og shopping. Wienerne selv ånder lettet op, for nu kan de igen sidde ude, allerhelst midt i vinmarkerne på vinrestauranterne, "heurige" og nyde den friske, kølige Grüner Veltliner.
Efterår i Wien
Der er lange, lune efterårsperioder, med masser af muligheder for at nyde frokosten og kaffen ude til langt ind i november i Wien. I det efterårspyntede Wien kommer der igen gang i opera- og teatersæsonen, musik og vandreture, Den Spanske Rideskole og Wiener Sängerknaben.
Om vinteren kan du opleve høj sol, sne og til tider hård frost i Wien. I december lokker de vidunderligt duftende julemarkeder med glühwein og anderledes julepynt. Til nytår er du på benene hele natten og vandrer sammen med de andre wienere ad Silvesterpfad og når helskindet frem til Nytårskoncerten, et af vinterens markante højdepunkter. Du kender den fra TV som den årligt tilbagevendende begivenhed nytårsdag. Læs mere her.